Diari Oficial de la Generalitat Valenciana


Sumari del DOGV 2694, del 22-02-1996 (1996/837525)

ORDRE de 7 de febrer de 1996, de la Conselleria de Cultura, Educació i Ciència, per la qual es fa pública la convocatòria de llocs escolars en règim d'internat a l'Institut de Formació Professional Costa del Azahar, de Castelló de la Plana, per al curs 1996-97.
---------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/02/07/(1)/dof/vci/html**

### Dades del document

Número de DOGV
:   2694

Data del DOGV
:   22-02-1996

Secció del DOGV
:   DISPOSICIONS GENERALS

Número del document
:   1996/837525


Data del document
:   07-02-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 7 de febrer de 1996, de la Conselleria de Cultura, Educació i Ciència, per la qual es fa pública la convocatòria de llocs escolars en règim d'internat a l'Institut de Formació Professional Costa del Azahar, de Castelló de la Plana, per al curs 1996-97.   
L'Institut de Formació Professional Costa del Azahar, de Castelló de la Plana, és l'únic centre docent dependent de la Conselleria de Cultura, Educació i Ciència de la Generalitat Valenciana on s'imparteixen els ensenyaments de Formació Professional de la branca d'Hostaleria i que, alhora, disposa de residència per a l'alumnat. Per aquesta raó, és el centre més adequat per atendre les necessitats d'escolarització de les persones que desitgen realitzar aquests estudis. En conseqüència, cal considerar aquest institut com un centre amb una demarcació territorial que comprèn tota la Comunitat Valenciana i que està adreçat a escolaritzar a l'alumnat que no dispose d'oferta educativa de Formació Professional d'Hostaleria en una localitat pròxima al seu domicili.  
El Decret 186/1994, de 13 de setembre (DOGV núm. 2.354, del 27 de setembre), del Govern Valencià, regula l'admissió de l'alumnat als centres docents no universitaris de la Comunitat Valenciana finançats amb fons públics i preveu, en la disposició addicional setena, que els centres docents que tinguen el servei complementari de residència es regiran per les seues disposicions específiques.  
Per tant, en compliment de l'article 66, punt 2, de la Llei Orgànica 1/1990, de 3 d'octubre, d'Ordenació General del Sistema Educatiu, pel qual es propugna la igualtat d'oportunitats en l'ensenyament postobligatori, es convoquen els llocs escolars vacants a l'Institut de Formació Professional Costa del Azahar de Castelló de la Plana, amb servei de residència i menjador, per al curs 1996-97, amb uns criteris d'admissió específics.  
Per tot això, fent ús de les atribucions que m'han estat conferides per l'article 35 de la Llei de Govern Valencià,  
ORDENE  
I. Convocatòria  
Primer  
Es convoquen llocs escolars amb servei de residència a l'Institut de Formació Professional Costa del Azahar de Castelló de la Plana, per tal de cursar els estudis i especialitats següents:  
- FP I en la branca d'hostaleria, professió cuina i professió serveis.  
- FP II en la branca d'hostaleria, especialitat hostaleria.  
El nombre de llocs oferts i la seua distribució estarà en funció de les vacants que s'hi produesquen, per al curs 1996-97, a la residència i als diferents cursos i graus.  
Els llocs escolars amb servei complementari de residència solament podran ser coberts mitjançant aquesta ordre de convocatòria. Les vacants d'aula, sense dret a servei de residència, que puguen resultar una vegada resolta la convocatòria, es cobriran pel sistema general d'admissió d'alumnes als centres docents finançats amb fons públics.   
II. Requisits dels sol·licitants  
Segon  
1. Els alumnes i les alumnes que opten per demanar un lloc escolar en règim d'internat a l'Institut de Formació Professional Costa del Azahar hauran de complir les condicions acadèmiques i els requisits d'edat previstos en la legislació vigent per al curs o grau per al qual sol·liciten plaça. A més, hauran de residir en una localitat de la Comunitat Valenciana, a més de 30 quilòmetres de l'Institut de Formació Professional Costa del Azahar, on no hi haja oferta pública del curs o grau de l'especialitat que ha de cursar l'alumne/a i que no puga ser escolaritzat/ada en cap altre centre finançat amb fons públics pròxim al seu domicili.  
Aquest alumnat tindrà la condició d'intern, i podrà romandre a la residència de l'IFP Costa del Azahar de dilluns a divendres. En tot cas, la seua permanència al centre acabarà una vegada finalitzades les activitats escolars del divendres. Els desplaçaments dels caps de setmana aniran a càrrec dels interessats.  
2. No podran obtenir lloc escolar en aquesta convocatòria:  
- L'alumnat que residesca a menys de 30 quilòmetres d'un centre docent de Formació Professional finançat amb fons públics per la Generalitat Valenciana i que impartesca els mateixos estudis oferts per aquesta ordre.  
- L'alumnat que haja de repetir un curs escolar o que sol·licite uns estudis que suposen la pèrdua d'un o més cursos escolars en el procés educatiu.  
- Les persones que estiguen en possessió de la titulació de tècnic especialista en Formació Professional i que sol·liciten una altra branca de Formació Professional.  
- L'alumnat que haja cursat el COU.  
3. Podrà adjudicar-se lloc escolar d'internat a l'IFP Costa del Azahar a aquells alumnes que presenten una problemàtica excepcional d'accés al centre docent més pròxim que impartesca els estudis oferts per aquesta ordre, encara que no complesquen les circumstàncies assenyalades en l'apartat 1 d'aquest punt, tret de les acadèmiques i d'edat. Aquestes situacions hauran d'estar convenientment documentades i seran valorades per la comissió qualificadora esmentada en el punt 8 d'aquesta ordre.  
L'alumnat seleccionat per aquest sistema ocuparà els últims llocs de la llista d'admesos o de suplents, en el cas que hi haguera més alumnes seleccionats que places vacants.  
III. Definició de les prestacions i participació  
 econòmica en les despeses  
Tercer  
L'alumnat seleccionat per a la residència de l'IFP Costa del Azahar podrà obtenir la gratuïtat dels serveis de residència i menjador sempre que la seua renda familiar disponible es trobe, en el moment de finalització del termini de presentació de sol·licituds, dins dels mòduls que marque la normativa vigent sobre preus públics aplicable a aquest centre docent.  
Per a aquesta convocatòria, es considerarà renda familiar anual disponible la suma de les bases liquidables regulars de la declaració de la renda de l'exercici 1994, de tots els membres de la unitat familiar, més els ingressos exempta de l'Impost de la Renda sobre les Persones Físiques, dels quals es computarà l'import íntegre.  
Per a aquesta convocatòria, es considerarà unitat familiar la formada pels cònjuges i els fills menors de 18 anys, així com els majors d'aquesta edat i menors de 26 anys que hi convisquen i que no perceben cap tipus d'ingressos.  
IV. Selecció dels aspirants  
Quart  
Si el nombre de sol·licitants que opten a les places amb residència ultrapassa la capacitat de l'internat de l'IFP Costa del Azahar, es realitzarà una selecció d'acord amb la valoració socioeconòmica que els corresponga segons els criteris fixats en l'apartat A del barem que figura com a annex I. El nombre d'alumnes admesos no podrà excedir el nombre de places vacants.  
En cas d'empat en la puntuació socioeconòmica, es considerarà el rendiment acadèmic, en la forma que estableix l'apartat B del barem que figura en l'annex I.  
Si persisteix l'empat, aquest es resoldrà a favor de l'alumne que tinga més puntuació en els apartats 1, 2 o 3, per aquest ordre, dels criteris de valoració socioeconòmica que figuren en l'annex I.  
Cinquè  
1. La plaça obtinguda s'estendrà a tot el cicle d'estudis al qual corresponga el curs sol·licitat. A aquest efecte, s'entendrà que forma un únic cicle la Formació Professional de primer grau amb la Formació Professional de segon grau.  
2. Per a obtenir la renovació de la gratuïtat o reducció del preu de les prestacions per als cursos següents caldrà complir les condicions acadèmiques previstes en la legislació educativa vigent i que no haja variat la situació econòmica que va motivar la concessió de les esmentades prestacions.  
3. Per a poder actualitzar els imports a pagar o concedir la gratuïtat de les prestacions dels alumnes que accediren als centres d'Ensenyaments Mitjans mitjançant les convocatòries de llocs escolars dels anys anteriors, tots els alumnes hauran de presentar, en el termini d'un mes comptador des del dia de la publicació d'aquesta ordre de convocatòria, la justificació dels ingressos de la seua unitat familiar corresponents a l'any 1994 amb la documentació que es preveu en el punt 7.1.b.   
La manca de presentació d'aquesta documentació en el termini assenyalat provocarà la pèrdua de la gratuïtat o de la reducció del preu de les prestacions, en el cas dels qui ja foren beneficiaris, o la renúncia a la seua revisió en els altres casos.  
La revisió de les prestacions serà estudiada per la Comissió Qualificadora prevista en el punt 8.1, la qual elevarà la proposta de resolució a la directora general de Centres Docents. La resolució de revisió de prestacions tindrà lloc abans del mes de maig de 1996. La manca de resolució en el termini previst tindrà efectes desestimatoris.  
Els mòduls econòmics de renda familiar anual que serviran de referència seran els establerts en la normativa vigent sobre preus públics aplicable a aquesta convocatòria.  
No es concedirà la revisió de les prestacions a l'alumnat que no haja accedit a l'Institut a través de les convocatòries anuals de llocs escolars.  
V. Normes de procediment  
Sisè. Sol·licituds  
1. Les sol·licituds dels aspirants es formalitzaran en els models que, a aquest efecte, els seran facilitats a les direccions territorials de Cultura i Educació que hi ha a cada província i també a l'IFP Costa del Azahar.  
2. Les sol·licituds es presentaran en els registres de les direccions territorials de Cultura i Educació i en el dels serveis centrals de la Conselleria de Cultura, Educació i Ciència o per qualsevol via de les establertes en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
El termini de presentació de sol·licituds serà d'un mes comptador a partir del dia de la publicació d'aquesta convocatòria al Diari Oficial de la Generalitat Valenciana.  
Setè. Documentació  
1. La justificació de les situacions o circumstàncies esmentades s'acreditarà adjuntant a la sol·licitud la documentació següent:  
a) El domicili es justificarà mitjançant una fotocòpia del DNI del pare/mare, tutor o del mateix alumne. Si la localitat del domicili que consta en el DNI no es correspon amb la del domicili real de la família, caldrà adjuntar-hi, a més, el certificat municipal d'empadronament.   
b) La renda anual de la unitat familiar es justificarà mitjançant fotocòpia de la totalitat de les pàgines (inclòs el full de liquidació) de la declaració o declaracions de la renda dels seus membres, corresponents a l'exercici 1994, degudament segellades per l'entitat on va ser presentada. Si els cònjuges no realitzen la declaració conjunta i algun d'ells no està obligat legalment a fer-la, s'haurà de presentar, a més, un certificat de la delegació o administració del Ministeri d'Economia i Hisenda en què s'acredite aquest fet.  
Quan els membres de la unitat familiar no estiguen obligats a presentar la Declaració de la Renda de 1994 o es tracte d'ingressos exempts d'impostos, els ingressos hauran d'acreditar-se mitjançant les certificacions que expedirà l'organisme corresponent (empresa, Institut Nacional d'Ocupació, delegació d'Hisenda, Institut Nacional de la Seguretat Social ...).  
c) El nombre de membres de la unitat familiar es justificarà mitjançant fotocòpia del llibre de família.  
d) Els criteris complementaris (discapacitats, família nombrosa, etc.) s'acreditaran mitjançant fotocòpies confrontades de les certificacions o documents amb validesa oficial que s'especifiquen en l'apartat 3 dels criteris de valoració socioeconòmica de l'annex I.  
2. Si la sol·licitud té cap defecte o algun dels documents justificatius no és presentat, l'administració, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, requerirà l'interessat perquè esmene els defectes o aporte la documentació en el termini de deu dies, comptadors des de l'endemà de la notificació. Si transcorregut aquest termini no ha esmenat els defectes de la sol·licitud o no ha aportat la justificació del domicili, l'interessat serà exclòs de la convocatòria. En la resta dels casos, no se li puntuarà l'apartat corresponent.  
Vuitè. Procediment de selecció  
1. Les sol·licituds admeses seran valorades d'acord amb el barem establert en l'annex I. Aquesta valoració serà efectuada per una comissió constituïda pels membres següents:  
Presidenta: la cap del Servei de Títols, Beques i Ajudes a l'Estudi de la Direcció General de Centres Docents.  
Vocals:  
- L'inspector de l'Institut de Formació Professional Costa del Azahar de Castelló de la Plana.  
- El director de l'institut esmentat.  
- Un pare o mare membre del Consell Escolar del centre.  
- Un alumne o alumna del centre membre del Consell Escolar.   
- El cap de la Secció de Serveis Complementaris de la Direcció General de Centres Docents.  
- El cap de la Secció de Centres de la Direcció Territorial de Cultura i Educació de Castelló, qui farà de secretari.  
Com a suplents de la presidenta i del secretari actuaran el director de l'Institut i el cap de la Secció de Serveis Complementaris, respectivament.  
2. La comissió valorarà les sol·licituds i la documentació presentades, confeccionarà una relació ordenada per puntuació socioeconòmica dels seleccionats, suplents i exclosos, i proposarà a la Direcció General de Centres Docents la resolució que corresponga.  
Novè. Adjudicació  
1. La llista provisional de seleccionats, suplents i exclosos serà exposada en el termini de 45 dies naturals comptadors a partir de l'endemà de la data d'acabament del període de presentació de sol·licituds.  
2. L'esmentada llista provisional haurà de contenir:  
- Una relació de l'alumnat seleccionat, per ordre alfabètic, amb la puntuació que resulte de l'aplicació del barem contingut en l'annex I d'aquesta convocatòria, i que indicarà si els correspon la gratuïtat de les prestacions complementàries.  
- Una relació de l'alumnat suplent per raó de no haver-hi bastants llocs vacants, ordenada d'acord amb les puntuacions atorgades i amb indicació de si els correspon la gratuïtat de les prestacions complementàries.  
- Una relació de l'alumnat exclòs, per ordre alfabètic, en què s'indiquen les causes d'exclusió.  
Aquesta llista provisional serà exposada en els taulers d'anuncis de les direccions territorials de Cultura i Educació i a l'IFP Costa del Azahar de Castelló de la Plana, per tal que, en el termini de 15 dies naturals comptadors des de l'endemà de l'exposició, els interessats puguen formular les reclamacions que consideren oportunes davant de la Direcció General de Centres Docents.  
3. En el termini d'un mes des de la finalització del període de reclamacions, una vegada resoltes aquestes i després de la proposta prèvia de la Comissió Qualificadora, la directora general de Centres Docents dictarà, per delegació del conseller, la resolució de la convocatòria. Aquesta resolució serà exposada en els taulers d'anuncis de les direccions territorials de Cultura i Educació i a l'IFP Costa del Azahar de Castelló de la Plana.  
4. La manca de resolució definitiva de la convocatòria en el termini previst en el paràgraf anterior produeix efectes desestimatoris.  
5. Contra aquesta resolució definitiva, els interessats podran interposar recurs contenciós administratiu, després de comunicar-ho prèviament a la Conselleria de Cultura, Educació i Ciència, davant del Tribunal Superior de Justícia de la Comunitat Valenciana, en el termini de dos mesos comptadors des del dia de la seua exposició pública.  
Deu. Incidències  
1. La falsedat de dades o la falsificació de documents que es presenten, demostrada en qualsevol moment, tindrà com a conseqüència la pèrdua total dels drets del sol·licitant, sense perjudici d'altres responsabilitats que li pertoquen, després de l'obertura prèvia del corresponent expedient amb audiència a l'interessat.  
2. Provocaran la pèrdua de les prestacions concedides:  
- La pèrdua de la condició d'alumne de l'IFP Costa del Azahar de Castelló de la Plana.  
- La repetició d'un curs acadèmic.  
- La sanció disciplinària, per faltes greus o molt greus, d'acord amb la normativa vigent sobre drets i deures de l'alumnat i amb la iniciació prèvia del corresponent expedient amb audiència a l'interessat i una vegada la sanció siga executiva per haver esgotat la via administrativa.  
3. L'alumnat matriculat a l'IFP Costa del Azahar de Castelló de la Plana que, per raons de malaltia, estudis a l'estranger, servei militar o prestació social substituiria, no puga continuar els estudis durant el curs 1996-97, podrà sol·licitar la suspensió del dret al lloc escolar i a les prestacions, si en té, per a aqueix curs escolar, sempre que ho justifique documentalment.  
DISPOSICIONS ADDICIONALS  
Primera  
Les prestacions complementàries previstes en aquesta ordre podran ser compatibles amb l'ajuda compensatòria i l'ajuda per a despeses de material escolar de la convocatòria general de beques i ajudes a l'estudi per al curs 1996-97.  
Segona  
La participació en aquesta convocatòria és compatible amb la sol·licitud de lloc escolar que els interessats puguen fer a altres centres d'Ensenyaments Mitjans seguint el procediment establert en la resolució que anualment dicta la Direcció General de Centres Docents.  
DISPOSICIONS FINALS  
Primera  
Es delega la directora general de Centres Docents per a les facultats de desplegar el que disposa aquesta ordre i de dictar la resolució d'adjudicació dels llocs escolars i aquelles altres que calguen per a l'execució d'aquesta convocatòria.  
Segona  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-s'hi, després d'haver-ho comunicat prèviament al conseller de Cultura, Educació i Ciència, recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors des del dia de la publicació, segons el que estableix l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i els articles 57 i 58 de la Llei de la Jurisdicció Contenciosa Administrativa. Tot això, sense perjudici que se n'hi puga interposar qualsevol altre que s'estime procedent.  
València, 7 de febrer de 1996  
El conseller de Cultura, Educació i Ciència,  
FERNANDO VILLALONGA CAMPOS  
ANNEX I  
A. Criteris de valoració socioeconòmica  
1. Renda anual de la unitat familiar per membre computable.  
Fins 234.708 10 punts  
De 285.116 a 400.139 PTA 8 punts  
De 400.140 a 514.465 PTA 6 punts  
De 514.466 a 628.791 PTA 4 punts  
Més de 628.791 PTA 2 punts  
2. Existència de germans matriculats a l'IFP Costa del Azahar  
a) Primer germà 2 punts   
b) Segon germà 1 punt  
c) Per cada germà que el seguesca 0,50 punts  
3. Criteris complementaris  
B. Criteris de valoració del rendiment acadèmic  
El rendiment acadèmic es valorarà numèricament per la nota mitjana de les assignatures corresponents al curs anterior. Quan es tracte de cursos sotmesos al sistema d'avaluació contínua, se'n procedirà prèviament, a efectes del còmput de la nota mitjana, a la transformació numèrica d'aquests, d'acord amb la taula d'equivalències següents:  
 Punts  
Molt deficient, no presentat  
o anul·lació de convocatòria 2   
Insuficient o suspens 4  
Suficient o aprovat 5  
Bé 6  
Notable 8  
Excel·lent 10  
ANNEX II   
Sol·licitud de lloc escolar en règim d'internat a l'institut de formació professional Costa de Azahar de Castelló de la Plana (curs 1996/97).  
Primer cognom ...  
Segon cognom ...  
Nom ...  
DNI ... Telèfon ... Data de naixement ... Lloc ...  
Domiciliat a ... CP ...  
Carrer /plaça ... núm. ...  
Estudis i curs per al qual sol·licita lloc escolar ...  
..., d ... de 1996  
Signatura,  
Resguard  
Nom del sol·licitant:  
Data de presentació:  
(segell de l'administració)  
Documentació que hi adjunta (marqueu amb una X els documents que s'aporten):  
- Fotocòpia del DNI del pare/mare/tutor/alumne.  
- Certificat municipal d'empadronament.  
- Fotocòpia completa de la declaració sobre IRPF de l'exercici 1994.  
- Certificat de la delegació d'Hisenda de no haver d'efectuar declaració de la renda.  
- Certificacions i fotocòpies dels ingressos familiars (si no presenta la declaració de renda)  
- Fotocòpia del Llibre de Família  
- Certificacions o documents acreditatius dels criteris complementaris:  
- Qualificació oficial de discapacitació.  
- Certificat del registre civil o fotocòpia del llibre de família, acreditatiu de:  
\* Orfandat de pare o mare  
\* Orfandat absoluta  
\* Separació o solteria del pare/mare  
\* Família nombrosa  
- Certificat de l'INEM, acreditatiu de la condició d'aturat sense prestacions.  
- Certificat del director del centre CAES o PAEP d'on prové l'alumne  
- Certificació acadèmica escolar o fotocòpia confrontada del llibre d'escolaritat, referida als dos últims cursos.


Còpia Permalink ELI